Madurodam

Madurodam egy 1952-ben megnyitott holland szabadtéri makettpark Hága Scheveningen városrészében, mely Hollandia tájait és híres épületeinek kicsinyített mását mutatja be 1:25 méretarányban. A nagyjából 18 000 m² alapterületű park Hollandia egyik legnagyobb turisztikai látványosságának számít. Az építése már 1950-ben megkezdődött, majd 1952. július 2-án hivatalosan is megnyitották. Nevét a George Maduro hadnagyról kapta, aki 1945-ben a dachaui koncentrációs táborban halt meg. Megnyitása óta Madurodamnak több mint 50 millió látogatója volt, 2012-ben pedig 600 000 vendéget fogadott a park. Története Madurodam alapítása Bep Boon-van der Starp asszony nevéhez fűződik, aki a lareni diákszanatórium vezetőségének tagja volt. A szanatóriumban rászoruló holland diákoknak nyújtottak kezelést. Boon-van der Starp tervei szerint egy makettpark bevételei fenntartanák tüdőbetegekkel foglalkozó intézményt. Mintául az 1930-as években Angliában megnyitott Bekonscot szolgált, mely angol tájakat és épületeket mutat be a látogatóknak 1:12 méretarányban. A park megépítéséhez szükséges tőkét (1 millió guldent) George Maduro szülei, vállalatok és szervezetek biztosították. A második világháború alatt elhunyt hadnagy emlékére a város neve Madurodam lett. 1993 óta George Maduro 1895-ből származó curaçaoi szülőháza is látható a makettek között. A szülőház mellett egy emléktábla állít emléket a hadnagynak. A városka bevételeit egy alapítvány kezeli, mely fiatalokkal foglalkozó szervezeteket, projekteket támogat. Madurodam megtervezésével a groningeni építészt, Siebe Jan Bouma-t bízták meg, aki akkoriban az enkhuizeni szabadtéri múzeum (Zuiderzeemuseum) igazgatója volt. Az 1980-as évek közepén Carel Weeber építész vezetésével egy új városrészt hoztak létre. Az 1990-es évek elején a park alapterületét kibővítették, így olyan nagy helyigényű újabb makettek épülhettek mint a Schiphol vagy a rotterdami kikötő. A megújult Madurodamot 1996. május 15-én Beatrix holland királynő nyitotta meg. 2003-ban kibővítették és felújították a reptér makettjét, mely a park történetének legnagyobb modellje. A városkát folyamatosan fejlesztik, minden évben újabb épülettel gazdagodik, azonban ritkábban egy-két makettet eltávolítanak. Felújítás és 60. évforduló A 2012-ben megrendezett hatvanéves évfordulóra 2011. november 1-je és 2012. március 31-e között a parkot felújították. A közismert és jellegzetes makettek Madurodam legfőbb látványosságait alkotják. A parkot három részre osztották: Vízi Birodalom (WaterRijk), Város Birodalom (StedenRijk) és Találmány Birodalom (VindingRijk). A Vízi Birodalom keretében megtekinthető, hogy Hollandia miként kezeli vizeit. A rotterdami kikötőben zajló kereskedelem, a vízimalmok és a tengeri gátrendszer mellett a polderekre is ráláthatnak a látogatók. A Város Birodalom az antik városoktól kezdve mutatja be a mai modern holland városok fejlődését. A Találmány Birodalomban Hollandia építészeti, innovációs, logisztikai, szórakoztatóipari és dizájn kínálatát mutatják be. Kitalált történet A látogatók Madurodam „alternatív történetével” is megismerkedhetnek. A Hollandia történelmével is összhangban levő kitalált történet, hasonlóan egy valódi város történetéhez, a kezdetektől napjainkig mutatja be a település fejlődését. Ezt a történetet az idegenvezetők és a helyben megvásárolható prospektusok is felelevenítik a látogatók számára. Kialakítása Makettek Valamennyi kiállított makett és modell a Madurodamot műköztető cég saját műhelyében készült. Az épületeket kezdetben fából és kézzel készítették, ma már számítógép-vezérlésű marógépeket használnak és a legfőbb alapanyag a műanyag. A mozgó modellek alapanyaga többek között sárgaréz. Mivel a makettek egész évben a szabadban vannak, sok karbantartást igényelnek, ezért évente többször kijavítják vagy kicserélik őket. A nyári hónapokban este is megtekinthető a park, amikor több mint 50 000 lámpa világítja meg az épületeket és járműveket. Madurodamban a több mint 330 műemlék makettje mellett 19 vonat és 27 híd is látható, melyeket 3150 lámpaoszlop, több mint 5000 apró fa, illetve 4000-nél is több autó és teherautó egészít ki. Ezeket mindennap 35 alkalmazott tartja karban. Reptér Az amszterdami Schiphol alapján készült és 2003-ban felújított repülőtér a park legnagyobb makettjének számít. A Madurodam közepén elhelyezkedő komplexum egy repülőtéri épületet, légihidakat, irányítótornyokat, különböző légitársaságok bázisait, autóbusz-állomást, egysínű vasutat és parkolóhelyeket is tartalmaz. A repülőtér mellett egy autópálya modellje található, melyen méretarányos személygépkocsik és teherautók közlekednek. Vasút Közel 4,5 kilométeres hosszúságával a madurodami modellvasút Hollandia legnagyobbjának számít. A hálózatban összesen 19 vonat közlekedik egyszerre, melyek négy állomás és kilenc vasúti híd modellje mellett haladnak el. A vonatokat kézzel, sárgarézből és poliészterből készítették. A mintegy 80 000 vasúti talpfára épített sínen futó szerelvények évente 16 000 kilométert tesznek meg, ezért akárcsak a mintául szolgáló Holland Vasutak járművei, a modellek is folyamatos ellenőrzésre és javításra szorulnak. A parkban a következő típusok másai közlekednek: mozdonyok: NS 1100, NS 1200, NS 1300, NS 1600, NS 1700 motorvonatok: Mat '54, Mat '64, NS SGMm, Wadloper, Motorpost, NS VIRM különböző típusú személykocsik és teherkocsik Thalys nemzetközi nagysebességű motorvonat villamosok: Gele Tram és Gelede Tram Lang (Hága), RandstadRail (Hága és Rotterdam) gőzmozdonyok 2007. július 12-e óta látható a kibővített Utrechti központi pályaudvar, melynek eredetijének csak 2013-ra kellett elkészülnie. Ez volt az első olyan makett, mely Madurodamban hamarabb látható volt mint az eredeti épület. Ez a makett az Eindhoveni pályaudvar helyére került. 2009 októberétől a HSL-Zuid kétvágányú nagysebességű vonal másolata is látható a parkban. A 150 m hosszú makett részét képezi a 20 m hosszú Hollandsch Diep-híd. 2009 júniusában a park üzemeltetői forgalomba hoztak egy DVD-t, melyen a makettek „mozdonyvezetőinek” szemszögéből látható az egész vasúti hálózat. Madurodam műszaki szolgálatának segítségével Ben Mathon filmrendező figyelemre méltó HD-minőségű képeket készített. Az egyik mozdonyra szerelt HD-kamera négy kilométeren keresztül filmezte a miniatűr várost. Növényzet Madurodamban több mint 5000 miniatűr fa van. A rendszeres metszésnek köszönhetően 60 centiméteresnél nem nőnek nagyobbra. A legidősebb fákat a park megnyitásának évében, 1952-ben ültették. Tavasszal több 20 000 tulipán virágzik Madurodamban, és több ezer négyzetméter zöld gyep fogadja a látogatókat, melynek gondozását kézzel végzik. A parkban a rotterdami Trompenburg arborétum kicsinyített mása is látható. Polgármester Madurodam 1952-es megnyitása óta Ifjúsági Tanáccsal (Jeugdgemeenteraad) rendelkezik, melynek tagjai a régió iskoláinak legjobb tanulóiból kerülnek ki. A tagoknak kétéves megbízatásuk van. A makettpark megnyitásakor az akkor 14 éves Beatrix hercegnőt választották Madurodam polgármesterének. Miután 1980. április 30-án a királyi trónra lépett, lemondott madurodami tisztségéről, de továbbra is a városka védnöke maradt. Jelenleg az Ifjúsági Tanács választja a polgármestert. Madurodam az első olyan holland város, melyben a polgármestert megválasztják. A kiállítás modelljei Amszterdam Történelmi városközpont (Binnenstad) a Dam térrel, a Jordaan negyeddel és a 17. századi csatornagyűrűvel (Grachtengordel); Paleis op de Dam (Királyi palota), Nemzeti emlékmű (Nationaal Monument), Új-templom (Nieuwe Kerk), Magna Plaza, Homoszexuálisok emlékműve (Homomonument), Nyugati templom (Westerkerk), Rijksmuseum, Érme-torony (Munttoren), Concertgebouw (koncertterem), Carré Színház, portugál zsinagóga, Anne Frank-ház, Keskeny-híd (Magere Brug), Sirámok tornya (Schreierstoren), Hajómúzeum (Scheepvaartmuseum) a Holland Kelet-indiai Társaság Amsterdam nevű hajójával, Het Schip lakótömb, ING székház (Amsterdamse Poort bevásárlóközpont), Trippenhuis (Holland Tudományos Akadémia székháza), Korenmetershuisje, Heineken Experience (egykori sörfőzde, jelenleg múzeum), Rembrandt-tér (Rembrandtplein) Rotterdam Rotterdam kikötője a van Brienenoordbrug, a de Hef és az Erasmusbrug hidakkal, az Euromast kilátótoronnyal, az egykori Holland-Amerika Lijn székházával (jelenleg New York Hotel); Holland Építészeti Intézet (Nederlands Architectuurinstituut), Delftse Poort felhőkarcoló, De Maas felhőkarcoló, Unilever székház, Maeslantkering gát, Esso olajfinomító. Hajók: Rotterdam, Abel Tasman (a Spido sétahajó-társaság hajója, egy konténerszállító, kompok, Zwarte Zee vontatóhajó, a Rotterdami kikötő tűzoltó- és járőrhajói (BPA 11 és BPA 12), Stena Discovery nagy sebességű komp, egy tartályhajó, a De Eendracht vitorlás. Hága Binnenhof (kormányzati negyed), Mauritshuis, Királyi Színház (Koninklijke Schouwburg), Huis ten Bosch palota, Békepalota (Vredespaleis), scheveningeni Circustheater, Hotel Des Indes, Clingendael birtok, Johan de Witt-ház, régi városháza (Oude Stadhuis), Infrastrukturális és Környezetvédelmi Minisztérium (Ministerie van Infrastructuur en Milieu), De Volharding épület, Legfelsőbb Bíróság épülete (Hoge Raad der Nederlanden), The Sting divatáruház, Antillák-ház (Antillenhuis) Utrecht Történelmi városközpont (Binnenstad) a Régi csatornával (Oudegracht), a Lichtegaard utcával, a Dómtoronnyal, az Oudaen városi kastéllyal és a Városházával; Van Sinkel-üzletház (Winkel van Sinkel), Rietveld-Schröder-ház (Rietveld-Schröderhuis), Utrechti központi pályaudvar (Station Utrecht Centraal) Egyéb hollandiai építmények Különböző kategóriák Kastélyok: Muider-kastély (Muiderslot), Nijenrode-kastély, Warmondi kastély (Huis te Warmond), Drakensteyn-kastély, Szent Hubertusz-vadászház (Jachthuis Sint-Hubertus) Paloták: Huis ten Bosch, Paleis op de Dam (Királyi palota), Het Loo, Békepalota (Vredespaleis) Pályaudvarok: Groningeni pályaudvar, enkhuizeni vasútállomás, valkenburgi vasútállomás, Utrechti központi pályaudvar Nagy hidak: Erasmusbrug, Van Brienenoordbrug, De Hef, Moerdijkbrug, dordrechti vasúti híd Parasztgazdaságok: nyugati fríz gazdasági udvarok, brabant gazdasági udvar, dél-hollandiai udvar, dél-limburgi udvar (Kasteel Terborgh) Malmok: kinderdijk-elshouti- és leidschendami malomrendszer, schiedami De Palmboom szélmalom, zaandami De Held Jozua szélmalom, vízimalmok és szélturbinapark Hans Brinker A parkban Hans Brinker szobrát is láthatják az érdeklődők, amint éppen egy lyukat töm be a szivárgó gáton. A legenda szerint a fiú úgy mentette meg városát az ártól, hogy ujjaival betömte a szivárgó gát réseit. Egyéb Mivel a Hollandiát kicsiben bemutató park egy ideális világot testesít meg, a holland politikai életben Madurodam a naiv személyekre alkalmazott fogalomként terjedt el. Ayaan Hirsi Ali politikus Job Cohenre, amszterdam korábbi polgármesterére a „Madurodam polgármestere” (burgemeester van Madurodam) kifejezést alkalmazta, mivel véleménye szerint túl naivan járt el az Amszterdamban élő iszlám szélsőségesek ellen. Madurodam mintájára világszerte több makettpark készült, így a katalán Catalunya en Miniatura és az izraeli Mini Israel is a holland példa alapján létesült. Galéria Jegyzetek Források Moldoványi Ákos. Hollandiai utazások, 2. javított, bővített kiadás, Budapest: Panoráma Kiadó, 133-137. o. ISBN 963-243-8086 [1984] (1997) Zsigmond Márta.szerk.: Fenyves György: A vállig érő város, A gyermekvilág csodái. Budapest: Móra Ferenc Ifjúsági Könyvkiadó, 34-48. o. ISBN 963-11-1692-1 [1979] Madurodam, a miniváros Archiválva 2011. december 30-i dátummal a Wayback Machine-ben Beatrix királynő újra megnyitotta Madurodamot (angolul) További információk Madurodam honlapja (angolul) Madurodam a miniatureparks.org-on (angolul) Kapcsolódó szócikkek Bekonscot Huis Ten Bosch (élménypark) Swissminiatur Mini Europe Miniatürk Legoland